RÅDETS RESOLUTION af 20. december 1996 om strafudmåling i grove tilfælde af ulovlig narkotikahandel (97/C 10/02)

RÅDET FOR DEN EUROPÆISKE UNION -

som henviser til traktaten om Den Europæiske Union,

som tager i betragtning, at udvikling af et snævert samarbejde om retlige og indre anliggender er en vigtig målsætning for Den Europæiske Union, og at bekæmpelse af narkotikamisbrug samt samarbejde om forebyggelse og bekæmpelse af ulovlig narkotikahandel er spørgsmål af fælles interesse for medlemsstaterne,

som erindrer om, at Det Europæiske Råd i Cannes den 26. og 27. juni 1995 godkendte arbejdet med Den Europæiske Unions handlingsplan for narkotikabekæmpelse (1995 1999) og var enigt om, at der er behov for en samordnet strategi med hensyn til ulovlig narkotikahandel,

som erindrer om, at Det Europæiske Råd i Madrid den 15. og 16. december 1995 godkendte indholdet af den globale handlingsplan for narkotikabekæmpelse og har opfordret Rådet og Kommissionen til at undersøge, i hvilket omfang en harmonisering af medlemsstaternes lovgivninger vil kunne bidrage til at reducere forbruget af og den ulovlige handel med narkotika,

som erindrer om, at Det Europæiske Råd i Firenze den 21. og 22. juni 1996 understregede, at det er overordentlig vigtigt at styrke samarbejdet mellem medlemsstaterne om bekæmpelse af narkotika og organiseret kriminalitet,

som slår fast, at ulovlig handel med narkotika

- kan underminere lov og orden i samfundet

- er en trussel mod unionsborgernes helbred, sikkerhed og livskvalitet

- ofte har lige så ødelæggende følgevirkninger som de groveste former for kriminalitet

- ofte er et led i organiseret kriminalitet og foregår på internationalt plan

- hvis den skal udryddes, kræver, at medlemsstaterne reagerer i form af en koordineret og samordnet indsats over for dem, der er ansvarlige for den ulovlige narkotikahandel

- fordømmes af alle medlemsstater og straffes med strafferetlige sanktioner i henhold til deres respektive nationale lovgivninger,

som bekræfter, at ulovlig handel med narkotika omfatter de lovovertrædelser, der er omhandlet i artikel 3, stk. 1, i De Forenede Nationers konvention af 1988 imod ulovlig handel med narkotika og psykotrope stoffer (i det følgende benævnt »FN-konventionen af 1988«),

som erindrer om, at der er vedtaget en række instrumenter, som gør det lettere for medlemsstaterne at bekæmpe ulovlig narkotikahandel, navnlig De Forenede Nationers enkeltkonvention af 1961 angående narkotiske midler som ændret ved 1972-protokollen, De Forenede Nationers konvention af 1971 om psykotrope stoffer, FN-konventionen af 1988, Europarådets konvention af 1990 om hvidvaskning, efterforskning samt beslaglæggelse og konfiskation af udbyttet fra strafbart forhold, Rådets direktiv 91/308/EØF af 10. juni 1991 om forebyggende foranstaltninger mod anvendelse af det finansielle system til hvidvaskning af penge (1), Rådets retsakt af 26. juli 1995 om udarbejdelse af en konventionen på grundlag af artikel K.3 i traktaten om Den Europæiske Union om oprettelse af en europæisk politienhed (Europol-konventionen) (2) og Europarådets overenskomst af 1995 om ulovlig transport til søs til gennemførelse af artikel 17 i FN-konventionen imod ulovlig handel med narkotika og psykotrope stoffer,

som opfordrer alle de medlemsstater, der endnu ikke har gjort det, til at ratificere ovennævnte konventioner,

som slår fast, at FN-konventionen af 1988 kræver, at de enkelte parter gør de strafbare handlinger, der er omfattet af konventionens artikel 3, stk. 1, til genstand for sanktioner, som tager hensyn til disse strafbare handlingers alvorlige karakter, som f. eks. fængsling eller andre former for frihedsberøvelse, økonomiske sanktioner samt konfiskation af de anvendte hjælpemidler og udbyttet fra sådanne strafbare forhold -

ERKLÆRER, at medlemsstaterne - for at gøre koordinationen mere effektiv og for at forbedre Den Europæiske Unions strategi til bekæmpelse af ulovlig narkotikahandel, herunder navnlig forbedre det strafferetlige samarbejde på området - skal sørge for, at deres nationale lovgivninger giver mulighed for i grove tilfælde af ulovlig narkotikahandel at idømme frihedsstraffe, som hører til blandt de strengeste frihedsstraffe, som ifølge deres respektive strafferet idømmes for forbrydelser af tilsvarende grovhed,

FINDER, at f. eks. følgende faktorer kan tages i betragtning ved bedømmelsen af, hvilke frihedsstraffe der kan idømmes i forbindelse med grove tilfælde af narkotikahandel:

- hvor omfattende den ulovlige handel er

- i hvilket omfang den pågældende har tjent på den ulovlige handel

- hvorvidt en kriminel organisation, som gerningsmanden er medlem af, er involveret i lovovertrædelsen

- i hvilket omfang gerningsmanden kontrollerer den organisation, der driver ulovlig narkotikahandel

- hvorvidt mindreårige er blevet ofre eller er blevet udnyttet,

TILSKYNDER medlemsstaterne til at sørge for, at deres nationale love afspejler principperne i denne resolution,

HAR TIL HENSIGT at foretage en passende undersøgelse af, hvordan denne resolution implementeres.

(1) EFT nr. L 166 af 28. 6. 1991, s. 77.

(2) EFT nr. C 316 af 27. 11. 1995, s. 1.